钦定古今图书集成/明伦汇编/闺媛典/第334卷 > 孟昌期妻孙氏
## 钦定古今图书集成/明伦汇编/闺媛典/第334卷 > 孟昌期妻孙氏

《北梦琐言》：唐乐安孙氏，进士孟昌期之内子，善为诗。
一旦并焚其集，以为才思非妇人之事，自是专以妇
道内治。孙有《代夫赠人白蜡烛》诗曰：“景胜银缸香比
兰，一条白玉逼人寒。他时紫禁春风夜，醉草天书仔
细看。”又《闻琴》诗曰：“玉指朱弦轧复清，湘妃愁怨最难
听。初疑飒飒凉风动，又似萧萧暮雨零。近若流泉来
碧嶂，远知元鹤下青云。夜深弹罢堪惆怅，露湿丛兰
月满庭。”又《代谢崔家郎君酒》诗曰：“谢将清酒寄愁人澄澈甘香气味真。好是绿窗明月夜，一杯摇荡满怀
春。”台州盘椒村有一妇人萧惟香，有才思，未嫁，于所
居窗下，与进士王元晏相对，因奔琅琊，复淫冶不禁，
王舍于逆旅而去，遂私接行客，托身无所，自经而死，
店有数百首诗，所谓才思，非妇人之事，诚然也哉！闻
于《刘山甫》。